Proopiomelanocortina

Derivados da proopiomelanocortina
Proopiomelanocortina



γ-MSH
ACTH
β-lipotropina






α-MSH
CLIP
γ-lipotropina
β-endorfina






β-MSH


A proopiomelanocortina (POMC) é un polipéptido precursor de 241 aminoácidos a partir do que se orixinan diversas hormonas. Á súa vez o POMC deriva doutro polipéptido precursor máis grande de 285 aminoácidos chamado pre-proopiomelanocortina (pre-POMC), do que se elimina o péptido sinal de 44 aminoácidos durante a tradución.

O xene que codifica o POMC está localizado no cromosoma 2 locus 2p23.3. O xene POMC exprésase nos lóbulos anterior e intermedio da hipófise ou pituitaria. O xene codifica un péptido de 285 aminoácidos precursor de hormonas que sofre un intenso procesamento postraducional específico do tecido, no que é cortado polos encimas similares á subtilisina chamados prohormona convertases. A proteína codificada sintetízase principalmente nas células corticotropas da adenohipófise, onde pode ser cortada en catro puntos. Os principais produtos orixinados son a hormona adrenocorticotropa (ACTH), esencial para unha esteroidoxénese normal e o mantemento do peso adrenal normal, e a β-lipotropina. Porén, hai polo menos oito sitios potenciais de corte no polipéptido precursor e, dependendo do tecido e da convertase dispoñible, o procesamento pode orixinar ata dez péptidos bioloxicamente activos implicados en diversas funcións celulares. Os sitios de corte teñen as secuencias, Arg-Lys, Lys-Arg ou Lys-Lys. Entre os encimas responsables do procesamento dos péptidos do POMC están a prohormona convertase 1 (PC1), prohormone convertase 2 (PC2), carboxipeptidase E (CPE), peptidil α-amidante monooxixenase (PAM), N-acetiltrasferase (N-AT), e prolilcarboxipeptidase (PRCP).

O procesamento do POMC implica glicosilacións, acetilacións, e cortes proteolíticos en sitios que conteñen rexións con secuencias básicas. Porén, as proteases que recoñecen estes sitios de corte son específicas de cada tecido. Nalgúns tecidos, como o hipotálamo, placenta, e epitelio, poden utilizarse todos os sitios de corte proteolítico, dando lugar a péptidos con funcións na homeostase da enerxía e dor, estimulación dos melanocitos, e modulaciñon inmunitaria. Entre eles están diversas melanotropinas, lipotropinas, e endorfinas, que están contidas na secuencia dos péptidos β-lipotropina e ACTH.

As mutacións neste xene foron asociadas co inicio temperán da obesidade, insuficiencia adrenal, e pigmentación vermella do pelo (ver roxo e cor do pelo). Foron descritas variantes alternativas orixinadas por splicing alternativo dos transcritos que codifican as mesmas proteínas.

 Produción 

O POMC sintetízano as seguintes células:

 Células corticotropas da adenohipófise ou pituitaria anterior.
 Células melanotropas do lóbulo intermedio da hipófise.
 Unhas 3000 neuronas do núcleo arqueado do hipotálamo.
 Pequenas poboacións de neuronas do hipotálamo dorsomedial e tronco cerebral.
 Os melanocitos da pel.

 Derivados 
A POMC é unha longa molécula a partir da que se orixinan importantes substancias bioloxicamente activas. O POMC pode ser cortado encimaticamente dando os seguintes once péptidos:

 Péptido N-terminal da proopiomelanocortina (NPP, ou pro-γ-MSH)
 γ-Melanotropina (γ-MSH)
 Corticotropina (hormona adrenocorticotropa ou ACTH)
 α-Melanotropina (hormona estimulante dos melanocitos α ou α-MSH)
 Péptido intermedio similar á corticotropina (CLIP)
 β-lipotropina (β-LPH)
 γ-lipotropina (γ-LPH)
 β-melanotropina (β-MSH)
 β-endorfina
 [Met]encefalina

Aínda que os 5 aminoácidos N-terminais da β-endorfina son idénticos á secuencia da [Met]encefalina, non se cre xeralmente que a β-endorfina se converta en [Met]encefalina. A [Met]encefalina orixínase a partir do seu propio precursor, a proencefalina A.

A produción de β-MSH ten lugar nos humanos pero non se produce nos ratos e ratas debido á ausencia do sitio de procesamento encimático no POMC dos roedares.

 Funcións 

A función da POMC é orixinar as hormonas peptídicas antes indicadas. Nas células cada un destes péptidos empaquétase en vesículas grandes e densas, que se liberan por exocitose en resposta a unha estimulación axeitada:
 A α-MSH producida polas neuronas no núcleo arqueado ten un importante papel na regulación do apetito e no comportamento sexual humano, mentres que a α-MSH segregada no lóbulo intermedio da hipófise regula a produción de melanina.
 A ACTH é unha hormona peptídica que regula a secreción de glicocorticoides no córtex adrenal.
 A β-endorfina e a [Met]encefalina son péptidos opioides endóxenos con múltiples accións no cerebro.

 Interaccións 

A proopiomelanocortina pode interaccionar co receptor da melanocortina 4.

 Notas 

 Véxase tamén 
 Outros artigos 
 Melanocortina

 Bibliografía 








 Ligazóns externas 
 MeshName - Pro-Opiomelanocortin 

Categoría:Proteínas
Categoría:Neuropéptidos